Steeds geen teken van Siam LeeSiam Lee. Foto: Via Facebook Daar is steeds geen teken van Siam Lee, die 20-jarige vrou van Durban-Noord wat ses dae gelede in verdagte omstandighede verdwyn het nie. Die nooddiensnetwerk Mobi-Claw 911, wat toegewyd aan die soektog deelneem en Siam se naasbestaandes bystaan, het Woensdag in die vroeë oggendure gesê nóg ŉ dag lange ondersoek waarby die polisie, die plaaslike gemeenskapspolisiëringsforum en Marshall Security betrokke was, is agter die rug. “Dis ŉ groot spanpoging. Sommige leidrade is uitgeskakel en nuwe leidrade het te voorskyn getree. Hopelik kom ons binnekort nader aan ŉ antwoord,” het Mobi-Claw gesê. Volgens Mobi-Claw wys die leidrade tot op hede in drie verskillende rigtings. “Sy is moontlik ontvoer deur iemand vir persoonlike bedoelings, sy word dalk teen haar wil êrens aangehou met die oog op mensehandel, of sy het dalk weggeloop en wil nie gevind word nie. Sy kan dalk alleen wees of saam met die persoon saam met wie sy laaste gesien is.” Sue Foster, ŉ jare lange familievriend van Siam se ma, Carmen Lee, het Maandag aan Maroela Media gesê hulle is rasend van bekommernis en vermoed Siam is ontvoer. Siam is Donderdag omstreeks 15:00 die laaste keer gesien toe sy haar werkplek in Margaret Maytom-laan in Durban-Noord verlaat het. “Volgens kringtelevisiebeeldmateriaal wil dit voorkom of sy deur die bestuurder van ŉ swart Mercedes Vito met ŉ Gauteng-nommerplaat ontvoer is,” het Foster gesê. Siam het ŉ roomkleurige moulose katoenrok aangehad toe sy die laaste keer gesien is. Sy het donkerbruin krulhare en groen oë. Sy is 1,71 m lank en weeg ongeveer 55 kg. Volgens Foster is Siam Carmen se enigste kind. Haar pa is oorlede. “Sy het ŉ pragtige en opgewekte geaardheid. Ons hoop ons spoor haar vinnig en ongedeerd op.” Foster en Carmen het met die hulp van Mobi-Claw ŉ roerende video gemaak waarin hulle ŉ beroep doen op enigiemand wat weet waar Siam is om na vore te kom. “Bring asseblief my dogter huis toe. As sy om enige rede nie ontvoer is nie, weet ek sy sou tuis gewees het, so ek kan net die ergste verwag,” sê Carmen in die video. Die Durban-Noord-polisie ondersoek ŉ saak van ŉ vermiste persoon. Die polisie het ŉ beroep gedoen op enigiemand wat weet waar Siam haar dalk bevind, om ao. Pillay by 073 789 9047 of 031 560 8004 of Stop Misdaad by 0860 010 111 te bel. Of bel Mike Myers van Mobi-Claw by 082 929 8726 of Paul Stone by 082 931 0272.